Document ID: /roh_data/filtered/fineweb-2-filterrobots_roh.jsonl.gz/46167

Omaduas gruppaziuns fan var 4000 vuschs. Ed ils giuvens? Ils «Giuven 91» han schizunt gidà la PS da gudagnar in sez en il Cussegl naziunal, uschia l'istoricher e schurnalist Hansmartin Schmid. Il 1995 èsi lura i liber endretg. Las partidas etablidas han vis il potenzial dals giuvens ed uschia han la PPS e la PCD fundà partidas giuvnas. L'onn d'elecziun 1999 èn lura tut las partidas grondas pia er la PLD e la PS, idas en il cumbat electoral cun glistas giuvnas.
Moviment dad unda
Sco tar las partidas mamma han dentant er las partidas giuvnas auts e bas. Inaga ha ina success ed in'autra ga puspè in'autra. Tenor Hansmartin Schmid giascha quai cunzunt vidlonder ch'i dependa fitg tgi ch'è grad en la partida e con motivads che quels èn. Sch'i ha insaquants che tiran il car lu ha la partida success, uschiglio betg. In bun exempel per il moviment dad unda è la PLD ch'è il 1999 ida en il cumbat cun tgaus sco Martin Schmid, Christian Rathgeb ni Urs Marti - oz èn els cusseglier dals chantuns, cusseglier naziunal e president da la citad da Cuira.
Ils davos onns saja la PLD giuvna dentant sa durmentada in zic uschia Hansmartin Schmid. I saja dentant senz'auter pussaivel ch'ella sa dedesta puspè ord sia sien. Tar las davosas elecziuns il 2011 han cunzunt la PCD giuvna e la PS giuvna, ils JUSOS, rimnà fitg bleras vuschs, ed uschia purtà vuschs a lur partidas mamma.